นายกฯโรดโชว์ตลาดหุ้นนิวยอร์ค
นายกรัฐมนตรี นำคณะตลาดหุ้นไทยโรดโชว์นิวยอร์ค 23-24 ก.ย.ให้ข้อมูลนักลงทุน
21 ก.ย. 2553

นายกรัฐมนตรี นำคณะตลาดหุ้นไทยโรดโชว์นิวยอร์ค 23-24 ก.ย.ให้ข้อมูลนักลงทุน
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย(ตลท.) เปิดเผยว่า ในระหว่างวันที่ 23-24 ก.ย.ตลท.ร่วมกับบริษัทหลักทรัพย์และวาณิชธนกิจ โกลด์แมน แซคส์ (Goldman Sachs) จัดโรดโชว์ที่นครนิวยอร์ก ประเทศสหรัฐอเมริกา เพื่อให้ข้อมูลแก่ผู้ลงทุนสถาบันต่างประเทศ ซึ่งเป็นกลุ่มลูกค้าที่สำคัญกลุ่มหนึ่งของตลาดหลักทรัพย์ฯ ให้ได้รับข้อมูลใหม่ ๆ อย่างต่อเนื่อง หลังจากที่ตลาดหลักทรัพย์ฯ ได้เคยไปให้ข้อมูลแก่ผู้ลงทุนสถาบันต่างประเทศ ในประเทศสหรัฐอเมริกาครั้งล่าสุดในปี 2552
การไปโรดโชว์ครั้งนี้ นายอภิสิทธิ์ เวชชาชีวะ นายกรัฐมนตรีจะให้เกียรติเป็นผู้ให้ข้อมูลเกี่ยวกับนโยบายของรัฐบาลในการพัฒนาเศรษฐกิจ และตลาดทุนไทย รวมทั้ง ตอบคำถามของผู้ลงทุนสถาบันต่างประเทศในประเด็นที่เกี่ยวข้องกับสถานการณ์ปัจจุบันด้วย ซึ่งนับเป็นสิ่งที่จะช่วยสร้างความมั่นใจให้กับผู้ลงทุนต่างประเทศในการไปโรดโชว์ครั้งนี้เป็นอย่างดี
ทั้งนี้ ตลท.ยังได้เตรียมเสนอข้อมูลเกี่ยวกับภาพรวมเศรษฐกิจไทย และการลงทุนในตลาดทุนไทย พัฒนาการของตลาดหลักทรัพย์ฯ และข้อมูลของบริษัทจดทะเบียนที่มีศักยภาพและความแข็งแกร่ง รวมทั้งการนำเสนอผลิตภัณฑ์ใหม่ ๆ ซึ่งจะมีส่วนช่วยสร้างความมั่นใจให้ผู้ลงทุนสถาบันต่างประเทศ ในการลงทุนในตลาดหลักทรัพย์ไทย
“นอกจากการไปให้ข้อมูลภาพรวมด้านต่าง ๆ แล้ว ตลอดการไปโรดโชว์ครั้งนี้ ตลาดหลักทรัพย์ฯ จะได้รับฟังความคิดเห็นและมุมมองของผู้ลงทุนต่างประเทศเกี่ยวกับการลงทุนในตลาดหลักทรัพย์ไทย รวมทั้งปัญหาและอุปสรรคในการลงทุน เพื่อนำมาใช้เป็นแนวทางในการพัฒนาตราสารและบริการที่สอดคล้องกับความต้องการของผู้ลงทุนต่างประเทศด้วย " นายจรัมพร กล่าว